1Kud irwodh arwodha wi jadit, ento dong’ ijuke calu en e wego; awobi ke calu utumego: 2mon ma dongo ke calu mego; mon ma nyir ke calu nyimego, ku leng’cwiny ceke. 3Yung mon ma coggi tho ma gi mon ma coggi tho andha. 4Ento tek dhaku moko ma cware tho etie ku nyithindhe kadi nyikwaye de, wek gilar giponj ng’eyo nyutho bero migi kum juot migi gigi, ma gidwok kudo wang’ gwok ma junyodo migi gwoko kogi: kum maeni yire i wang’ Mungu. 5Nie ng’atu ma dhaku ma cware tho andha, man ebedo e kende, e genogen pare ni ba Mungu, man ebedo kokro ku kwayukwac ku rwo diewor ku dieceng’ de. 6Ento ng’atu m’uketho wang’e gire kum mutoro meca en e avu ma fodi en ke e kwo. 7Ng’ol gin maeni bende, kara lembacaya bed umbe i kumgi. 8Ento tek ng’atu moko gwoko dhanu pare gire ngo, e ka juode ma dhe de k’egwokogi ngo, meca ekwero yioyic, man edoko rac ma sagu ng’atu ma jayic ungo. 9Ku jugor nying dhaku ma cware tho ma fodi oro pare ku tundo pier abusiel ungo, ma k’ebedo kor nico acel kende ngo, 10ma rwong tic ma ber pare ku yik ungo; tek etungo nyithindho, tek egwoko welo, tek elwoko tiend jumaleng’ de, tek ekonyo jucan de, tek elubo tic ma ber ceke kubang’gi kud amora, a dong’ jugor nyinge. 11Ento mon ma thindho re ma coggi tho kwergi: kum ka gibijai kum Kristu kum ava gin m’utimogi, e gibiyenyo gigambri; 12meca gitie ku lembe i wigi, kum gidaru kwero yioyic migi ma kwong’a. 13Ku sagri ma gisagri ko nini ging’io ku bedo ma swa swa, ma giwotho ko ku ba udi ku ba udi; ma gi juswa kende ngo, endre gi jurwei lembe arweya bende man gi juthub athube, gibegiyero lembe ma maku ku giyer. 14Ka kumeno ayenyo mon ma thindho ma coggi tho jugamgi, ginyol nyithindho, gibim wi udigi, ku giketh lembe moko wok ma jadegiwa bicayu kume cac: 15kum jumoko daru kier ngi gilubo tok Jok. 16Tek dhaku moko ma jayic tie ku mon ma coggi tho, wek egwokgi, lembene kud unur kanisa; kara egwok pare mon ma coggi tho mandha. 17Maku judongo m’ubimo bim cu dong’ jukwan ya giromo ku yung ma juyungo kojo wang’ ario, ma dhene re ju ma gimuli ku tic mi lembe ku mi ponji de. 18Kum lembagora pa Mungu wacu kumae, Kud wutwi dhu koni dhiang’ kan ebeyoko anyogi. Man ke, Ng’atu m’umule ku tic uromo ku sukulia pare. 19Lembe ma jucuko kum jadit kud iyi, tek jumulembene kubedo ario kadi adek ungo. 20Ju ma gidubo lembe jukgi i wang’ dhanu ceke, kara ju m’udong’ bende gilwor. 21Ang’olo iri i wang’ Mungu, ku Kristu Yesu, ku malaika ma jugoyo nying’gi, ya iwor gin maeni ma fodi ikung’olo pire ngo, ma k’itimo gin moko ngo ni kum mer m’imaru ko jumoko. 22Kud iketh cingi vur vur kum ng’atu moko, kadi kud iribri i dubo mi jumange: igwokri giri leng’. 23Kud ibed jamadh pi kendo, ento imadh pigulok nyanok ni cino ii man ni tho peri ma betimi bende. 24Dubo mi dhanu moko nyuthre ngbeng’, gilar gicidho i poko lembe; mi jumoko bende lubo ng’eigi. 25Ka kumeno tic ma ber moko ginyuthri ngbeng’: m’ubedo tung’ bende copo mungre ngo.
luo_Latn